Zimbabwiërs moet glo opdok om na Malema te luisterJulius Malema Foto: Werner Beukes/SAPA Ongeveer 250 tot 300 mense sal die geleentheid kan bywoon en moet elk $100 (sowat R1200) betaal om na Malema te luister. Volgens berigte en ŉ advertensie wat in die Zimbabwiese media sirkuleer, sal Malema op 6 Mei in Harare wees waar hy op ŉ konferensie by Alpha Media Holdings (AMH) sal praat. Die Zimbabwiese entrepreneur, Trevor Ncube, is die eienaar van AMH en die koerant Mail & Guardian. ŉ AMH-advertensie wat in die private koerant NewsDay verskyn het, herhaal ŉ paar van Malema se vorige aanhalings oor xenofobie, soos: “Moenie buitelanders vir SA se probleme blameer nie.” Malema was onlangs weer in die nuus toe hy pres. Jacob Zuma vir die xenofobiese geweld blameer het. Sewe mense is tydens xenofobiese aanvalle dood. Die vorige keer toe Malema Zimbabwe besoek het, was hy daar as president van die ANC Jeugliga nadat hy deur pres. Robert Mugabe se Zanu-PF party genooi is. News24